**Undersøk hvordan bedriften kan samarbeide mer med lokalsamfunnet**

**Antall elever:**

Passer som par- eller gruppeoppgave (2–4 elever), men kan også løses individuelt.

**Tidsbruk:**

3 arbeidsdager

**Bakgrunn og mål med oppgaven:**

Bedrifter som engasjerer seg i lokalsamfunnet skaper tillit, bygger relasjoner og viser at de tar samfunnsansvar. Samarbeid med skoler, idrettslag, frivillige organisasjoner eller lokale arrangementer er eksempler på hvordan bedriften kan bli en aktiv og positiv kraft i nærmiljøet.

I denne oppgaven skal dere undersøke hvordan bedriften allerede samarbeider med lokalsamfunnet – og komme med forslag til hvordan dette kan styrkes eller utvides.

**Hvordan kan dere jobbe med oppgaven:**

1. **Kartlegg dagens samarbeid**

Her kan dere få litt hjelp på veien til hvordan dere skal kartlegge. Spør ansatte eller ledere:

* Har bedriften sponsoravtaler med lokale lag?
* Har de deltatt i lokale arrangementer eller kampanjer før?
* Har de kontakt med skoler, NAV, frivillige organisasjoner?

1. **Snakk med ansatte om nye muligheter**

Hva mener de ansatte selv om samarbeid med lokalsamfunnet? Spør dem og skriv ned hvilke svar dere får:

* + Hva kunne bedriften gjort mer av for å bidra til nærmiljøet?
  + Hvilke typer samarbeid ville vært naturlige eller nyttige?

1. **Lag forslag til nye tiltak**   
   Nå skal dere komme med forslag til hvordan det kan lønne seg å opprette et nytt fast samarbeid, delta på et lokalt arrangement eller utnytte de samarbeidene man allerede har på en litt annen måte. Eksempler kan være:
   * Støtte lokalt ungdomslag med utstyr
   * Åpen dag i bedriften
   * Samarbeid med skole om praksisplasser eller foredrag
   * Deltakelse i lokale ryddeaksjoner, kulturkvelder eller messer
2. **Skriv en rapport**   
   Rapporten bør inneholde:
   * Nåværende samarbeid og inntrykk av det – gjør bedriften mye inn i dette samarbeidet slik det er nå?
   * Innspill fra ansatte
   * Konkret liste med anbefalinger til nye samarbeidstiltak
   * Mulige fordeler for både lokalsamfunn og bedrift
3. **Lag en kampanjeidé eller informasjonsmateriell:**
   * En enkel plakat eller digital idéskisse som presenterer tiltakene
   * Bruk farger, bilder og enkle budskap for å skape entusiasme

**Presentasjon av resultatet:**

Avtal et møte med veilederen din, en gruppe ansatte eller med ledelsen slik at du/dere kan presentere det dere har laget. Velg én eller flere presentasjonsformer.

1. **Muntlig presentasjon** av funn og anbefalinger for ledelsen
2. **Del rapporten og vis frem plakaten** i trykt eller digital form
3. **Kampanjeidé:** Vis frem hvordan tiltakene kan lanseres, f.eks. som brosjyre eller innlegg i lokalavis/sosiale medier

**Tid til forbedringer etter fremleggelse:**

Når dere har fått tilbakemeldinger fra de som har sett på det dere har laget, kan dere gjøre noen endringer på den for at det skal bli mer tilpasset arbeidsplassens behov. Sett av 2-3 timer til å justere materiell eller ideer basert på tilbakemeldinger. Presenter den så på nytt eller gi resultatet til den dere blir enige om.

**Lykke til!**